CELEX: C2006/086/20
Language: el
Date: 2006-04-08 00:00:00
Title: Υπόθεση C-43/06: Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις  27 Ιανουαρίου 2006

8.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 86/12
            
         Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις 27 Ιανουαρίου 2006
   (Υπόθεση C-43/06)
   (2006/C 86/20)
   Γλώσσα διαδικασίας: η πορτογαλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Hans Støvlbæk και Pedro Andrade, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 27 Ιανουαρίου 2006 προσφυγή κατά της Πορτογαλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, υποχρεώνοντας τους κατόχους επαγγελματικών τίτλων στον τομέα της αρχιτεκτονικής χορηγηθέντων από άλλα κράτη μέλη να υποβληθούν σε εξέταση προκειμένου να εγγραφούν στον Πορτογαλικό Σύλλογο Αρχιτεκτόνων, αν δεν είναι εγγεγραμμένοι σε Σύλλογο άλλου κράτους μέλους, δεν συμμορφώνεται προς τις υποχρεώσεις που υπέχει από τα άρθρα 2 και 10 της οδηγίας 85/384/ΕΟΚ (1)·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή ασκεί κατά της Πορτογαλικής Δημοκρατίας προσφυγή λόγω παραβάσεως, διότι αυτή δεν συμμορφώθηκε πλήρως προς την οδηγία 85/384.
   Ενώ, μέσω του νομοδιατάγματος 14/90, της 8ης Ιανουαρίου 1990, είχε συμμορφωθεί προς την οδηγία, η δημοσίευση του νομοδιατάγματος 176/98, της 3ης Ιουλίου 1998, συνιστά οπισθοδρόμηση.
   Βάσει του νομοδιατάγματος 176/98, ο Πορτογαλικός Σύλλογος Αρχιτεκτόνων επιβάλλει στους αρχιτέκτονες που έχουν εκπαιδευθεί σε άλλα κράτη μέλη και που δεν έχουν εγγραφεί στον οικείο Σύλλογο, εξετάσεις εγγραφής.
   Έτσι, οι αρχιτέκτονες άλλων κρατών μελών που δεν είναι εγγεγραμμένοι στον οικείο Σύλλογο είναι υποχρεωμένοι να υποβληθούν σε εξετάσεις αρχιτεκτονικής στη χώρα υποδοχής, εφόσον, χωρίς την εγγραφή τους στον Πορτογαλικό Σύλλογο Αρχιτεκτόνων, δεν μπορούν να ασκήσουν το επάγγελμα στην Πορτογαλία.
   Η Επιτροπή θεωρεί την κατάσταση αυτή παράνομη, ως αντιβαίνουσα στην οδηγία 85/384. Η οδηγία δεν διακρίνει, όπως το πράττει το Πορτογαλικό Δημόσιο, μεταξύ τίτλου σπουδών και επαγγελματικού τίτλου. Η αναγνώριση των πτυχίων στο πλαίσιο του οικείου επαγγελματικού τομέα είναι αυτοδίκαια. Αν η εκπαίδευση πληροί τις προϋποθέσεις των άρθρων 3 και 4 της οδηγίας 85/384, το κράτος μέλος υποχρεούται να αναγνωρίσει τον τίτλο, επιτρέποντας σ' αυτόν που στο κράτος μέλος προελεύσεως είναι αρχιτέκτων να ασκήσει το επάγγελμα φέροντας τον τίτλο του αρχιτέκτονα.
   
      (1)  Οδηγία 85/384/ΕΟΚ του Συμβουλίου, της 10ης Ιουνίου 1985, για την αμοιβαία αναγνώριση των πτυχίων, πιστοποιητικών και άλλων τίτλων στον τομέα της αρχιτεκτονικής και τη θέσπιση μέτρων για τη διευκόλυνση της πραγματικής άσκησης του δικαιώματος εγκατάστασης και ελεύθερης παροχής υπηρεσιών – ΕΕ 1985, L 223, σ. 15.